Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio produktų ir maisto produktų kokybės sistemų 50 straipsnio 2 dalies a punktą

(2023/C 20/09)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo.

BENDRASIS DOKUMENTAS

„Melocotón de Cieza“

ES Nr.: PGI-ES-02644 — 16.10.2020

SKVN ( ) SGN (X)

1. Pavadinimas (-ai)

„Melocotón de Cieza“

2. Valstybė narė arba trečioji šalis

Ispanija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

Šių veislių persikai:

— „Baby Gold 6“

— „Romea“

„Baby Gold 6“ veislė

Spalva

SGN priskiriamoje vietovėje auginamų „Baby Gold 6“ veislės persikų odelių atspalvio kampo vertė yra didesnė (79,23 ± 0,62) nei panašiose vietovėse auginamų persikų (72,02 ± 3,71). Panašiai minkštimo spalvos sodrumas yra didesnis (46,10 ± 0,27) nei persikų iš kitų vietovių (42,34 ± 0,52). Dėl šių skirtumų minkštimas tampa geltonesnis su sodresniu geltonos spalvos atspalviu.

Tvirtumas

Skynimo metu „Baby Gold 6“ veislės vaisių tvirtumo vertė buvo (21,08* ± 0,68), t. y. maždaug 7 proc. didesnė už panašioje vietovėje užaugintų vaisių vertes (19,72 ± 1,23). Dėl to pateikiant vaisius rinkai smarkiai padidėja jų ir panašiose vietovėse užaugintų vaisių skirtumas – jų vertė (19,01 ± 0,64) yra maždaug 16,34 % didesnė už panašioje vietovėje užaugintų vaisių vertę (16,34 ± 0,89).

Dydis

Mažiausias dydis – A (Skersmuo – 67 – < 73 mm)

Didžiausias dydis – AAAA (Skersmuo – > 90 mm)

„Romea“ veislė

Spalva

SGN priskiriamoje vietovėje auginamų „Romea“ veislės persikų ypač didelė odelių atspalvio vertė (78,21 ± 0,47) yra 10 proc. didesnė nei kitose vietovėse (70,98 ± 0,26). Panašiai spalvos sodrumo vertė (56,13 ± 0,34) yra 26,6 proc. didesnė nei kitose panašiose vietovėse (44,34 ± 1,02). Dėl šių verčių atsiranda geltonesnis epidermis.

Tvirtumas

Pateikiant „Romea“ veislės vaisius rinkai, praėjus 14 dienų nuo nuskynimo, jų tvirtumo vertės yra didelės. Esamos tvirtumo vertės (16,55 ± 0,88) yra 30 proc. didesnės nei kitose panašiose vietovėse (12,51 ± 0,69).

Toks tvirtumas reiškia, kad dėl klimato ir fizinių bei cheminių vietovės dirvožemio savybių persikų iš SGN priskiriamos vietovės laikymo trukmė yra ilgesnė nei persikų iš panašios vietovės. Tai aprašyta skirsnyje apie ryšį su geografine vietove.

Dydis

Mažiausias dydis: A (Skersmuo – 67 – < 73 mm)

Didžiausias dydis – AAAA (Skersmuo – > 90 mm)

Abiejų veislių juslinės savybės

— Saldus intensyvus skonis, kurį lemia gera cukraus ir bendro rūgštingumo pusiausvyra. Tvirta ir sultinga tekstūra. Malonus, persikams būdingas aromatas.

— Spalva: Odelių spalva – nuo šviesiai geltonos iki oranžinės. „Romea“ veislės vaisių odelė gali būti šviesiai oranžinio arba rausvo atspalvio toje vietoje, kurioje ją pasiekia saulės spinduliai.

— Mažiausias tvirtumas derliaus nuėmimo metu: 20 N.

— Forma: Apvali. „Baby Gold 6“ veislės vaisiai gali turėti būdingą nedidelį iškilimą viršuje.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Netaikoma.

3.4. Specialūs gamybos veiksmai, atliktini nustatytoje geografinėje vietovėje

Visi auginimo etapai turi būti vykdomi nustatytų ribų geografinėje vietovėje.

1. Sodinimas

2. Laistymas

3. Tręšimas

4. Genėjimas

5. Retinimas 5.1. Žiedų retinimas 5.2. Vaisių retinimas

6. Derliaus nuėmimas

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Netaikoma.

3.6. Specialios produkto registruotu pavadinimu ženklinimo etiketėmis taisyklės

SGN žymimi persikai turi būti paženklinti numeruota identifikavimo etikete, kurioje turi būti SGN logotipas. Privaloma vartoti konkrečią formuluotę „Melocotón de Cieza“. Etiketėje taip pat turi būti nurodyta įgaliotoji kontrolės įstaiga, veikianti kaip produkto tvirtinančioji įstaiga. Kontrolės įstaiga išduoda arba paskiria etiketes serijomis su atitinkamais numeriais ir visada jas tikrina. Etiketės turi būti pritvirtintos pakavimo vietoje taip, kad jų nebūtų galima naudoti pakartotinai.

4. Glaustas geografinės vietovės apibūdinimas

Nustatytos šios SGN „Melocotón de Cieza“ ribos, įskaitant dalį Siesos, Kalasparos, Chumiljos ir Abarano savivaldybių:

— vakaruose: ribojasi su Las Cañadas ir Agva Amargos vietovėmis Siesos savivaldybėje;

— pietuose: ribojasi su Rotas ir El Macabeo vietovėmis Kalasparos savivaldybėje;

— Rytuose: ribojasi su Koronos vietove Abarano savivaldybėje ir geležinkelio stotimi Blankoje;

— šiaurėje: El Boquerón vietovėje ribojasi su Chumiljos savivaldybe.

5. Ryšys su geografine vietove

Prašymas įregistruoti SGN „Melocotón de Cieza“ grindžiamas produkto savybėmis ir reputacija.

Moksliniu tyrimu patvirtinamos ypatingos SGN „Melocotón de Cieza“ įtakos vietovėje auginamų persikų savybės, taigi ir produkto savybių, kokybės ir kilmės ryšys. Tyrimą atliko Kartachenos politechnikos universiteto Agronomijos aukštosios technikos mokyklos Maisto technologijų ir žemės ūkio įrangos departamento Derliaus nuėmimo ir šaldymo grupė. Tyrimo pavadinimas: „„Romea“ ir „Baby Gold 6“ veislių lyginamasis tyrimas po derliaus nuėmimo siekiant gauti saugomą geografinę nuorodą „Melocotón de Cieza““ (angl. Comparative post-harvest study of the Romea and Baby Gold 6 varieties for the purpose of gaining the Protected Geographical Indication ‘Melocotón de Cieza). Kartachena, 2018 m. liepos mėn. (https://melocotondecieza.com/estudio-upct/)

Ši riba buvo nustatyta pagal kriterijus, susijusius su dirvožemiu, klimatu ir vietovėmis, prie kurių geriau prisitaikė SGN žymimos veislės. „Melocotón de Cieza“ pridėtinė vertė grindžiama specifinėmis jos savybėmis, kurias daugiausia lemia SGN žymimai vietovei būdingi klimato, dirvožemio ir žmogiškieji veiksniai.

Gamtos veiksniai

Klimatas nustatytoje geografinėje gamybos vietovėje yra veiksnys, dėl kurio „Baby Gold 6“ ir „Romea“ veislių „Melocotón de Cieza“ yra savitas produktas. Žiemą šaltos nakties temperatūra svyruoja nuo -2 °C iki 5 °C, o karščiausia temperatūra – gegužės mėn. (33 °C), birželio mėn. (37 °C) ir liepos mėn. (41 °C). Dėl kontrastingos temperatūros šių veislių persikai pasižymi išskirtiniu ir savitu dydžiu ir spalva.

Savitoms „Romea“ ir „Baby Gold 6“ veislių „Melocotón de Cieza“ savybėms įtakos turi ekstremalus Viduržemio jūros regiono vietovės klimatas, kuriam būdinga didelė vasaros sausra, kurios vidutinis metinis kritulių kiekis vos siekia 300 mm. Liūtys būna sezoninės, o daugiausiai lietaus būna spalio mėnesį. Be to, dėl santykinio artumo prie Viduržemio jūros ir dėl žemumoje esančių žemių vidutinė metinė temperatūra yra aukščiausia Mursijos regione. Šiose žemėse vyrauja sausiausias klimatas Seguros upės baseine. Visi šie veiksniai kartu reiškia, kad dėl specifinių šių veislių savybių jos išsiskiria iš visų kitų tos pačios veislės persikų, auginamų kitose vietovėse. Be to, šias išskirtines savybes lemia ypatingos Seguros upės, kuri drėkina Siesos laukus, savybės. Kalbant konkrečiai apie abiejų veislių juslines savybes, jų tirpių sausųjų medžiagų koncentracija pasižymi didesniu saldumu ir tvirtumu.

Seguros upės baseino valdybos (Confederación Hidrogrįfica del Segura) paskelbtoje ataskaitoje (N/REF: IAMB-0015/2021) dėl vandens kokybės Seguros upės atkarpoje, tekančioje per Siesos savivaldybę, nurodyta: „Kadangi Seguros upė teka per Siesos savivaldybę, ji klasifikuojama kaip vandens telkinys „ESES0701010111 Río Segura““ nuo santakos su Quipar upe iki Azud de Ojós užtvankos. Seguros upės galutiniame vertinime ir vandentvarkos plane (Plan Hidrológico del Segura, PHDS) bendra šio vandens telkinio būklė įvertinta kaip gera. Ekologinė būklė suskirstyta į penkias kategorijas – nuo geriausios iki blogiausios: labai gera, gera, vidutinė, bloga ir labai bloga. Šiuo atveju būklė yra gera. Cheminė būklė yra dviejų kategorijų: „gera“ ir „gera būklė nepasiekta“. Šiuo atveju būklė yra gera.

Dirvožemis

Dėl bendrų šios gamybos vietovės dirvožemio veiksnių jis puikiai tinka šiems kaulavaisiams auginti. Pagrindinės savybės, dėl kurių dirvožemis kartu su klimatu yra unikalus, yra šios: sunkaus priemolio ir molio tekstūra, molio kiekis didesnis kaip 30 proc., pH > 8,3, aktyviųjų kalkių > 20 proc., o organinių medžiagų kiekis – 1–2 proc. Šios fizinės ir cheminės savybės kartu su daugeliu kitų savybių lemia kokybę, tvirtumą, laikymo trukmę ir skonį, trumpai tariant, neabejotinas persikų su geografine DNR savybes.

Nėra vienos fizinės, cheminės ar su dirvožemiu susijusios ypatybės, nuo kurios priklauso „Melocotón de Cieza“ būdingos savybės. Šis vaisius atsiranda dėl darnaus įvairių veiksnių derinio. Su dirvožemiu susiję veiksniai yra ypač svarbūs.

Auginimo veiksnys

Siesos vietovė išsiskiria iš kitų vietovių tuo, kad tiek žiedai, tiek ir vaisiai yra retinami visiškai nepramoniniu būdu, žiedas po žiedo. Tai skiriasi nuo kitų Ispanijos vietovių, kuriose žemės ūkio darbuotojai naudoja retinimo mašinas, norėdami pašalinti kiekvienos šakos žiedų perteklių.

Taikant tradicinį metodą užtikrinama geresnė žiedų atranka, o tai reiškia geresnę vaisių kokybę.

Istoriniai veiksniai ir socialinė reputacija

Kalbant apie istorinius aspektus, La Serreta uolose aptikti įrodymai byloja apie trečiajame mūsų eros amžiuje Siesos vietovėje augintus persikus, o vėlesnių laikotarpių įrodymų randama kai kuriuose išdžiūvusiuose namų šuliniuose Siyâsa, įtvirtintoje Andalūzijos gyvenvietėje, esančioje ant Kastiljo kalno šlaitų, kuri XIII amžiuje tapo negyvenama. Taip pat rasta persikų sėklų liekanų, kurios liudija apie to meto žemdirbystės praktiką Siesos soduose.

Žvelgiant į senovės Siesos gyventojų istoriją, galima pastebėti, kad visos kultūros buvo vienaip ar kitaip susijusios su žemdirbyste, o persikai atliko esminį vaidmenį.

Šiuolaikiniame amžiuje šios vietovės pramonės plėtra yra susijusi su didele persikų gamyba. Konservų sektorius buvo viena iš pagrindinių persikų auginimo didinimo ir plėtros visoje Siesos vietovėje varomųjų jėgų.

Siesos vietovėje drėkinama 8 448 ha dirbamos žemės. Iš jų 5 861 hektaras, t. y. apie 70 proc., skirta persikams (Mursijos regioninio statistikos centro (CREM) duomenys). Šie skaičiai reiškia, kad Siesos savivaldybėje užauginama daugiausia persikų Europoje – daugiau kaip 180 mln. kilogramų per metus.

Produktas „Melocotón de Cieza“ yra labai susijęs su socialine savivaldybės aplinka, nes daugiau kaip 10 000 asmenų pragyvena iš veiklos, iš esmės susijusios su šiuo vaisiumi. Tai reiškia, kad visko, kas susiję su „Melocotón de Cieza“, daromas vietos, regiono ir nacionalinio masto poveikis yra produkto reputacijos, įsišaknijusios vietos kultūroje, atspindys. Tai liudija įvairios su „Melocotón de Cieza“ susijusios šventės, pavyzdžiui, „Melocotón de Cieza“ konferencija ir dar nuo devintojo dešimtmečio rengiama persikų šventė „Fiesta del Melocotón“. Kiti renginiai – nacionalinė kaulavaisių konferencija. Be to, „Floración de Cieza“ yra turistinė veikla, turinti tarptautinę reputaciją, tiesiogiai susijusią su „Melocotón de Cieza“. „Melocotón de Oro“ aukso persikų apdovanojimas kasmet skiriamas asmenims arba institucijoms už jų puikų darbą skatinant žemės ūkio plėtrą Siesoje. Apdovanojimu pripažįstama persikų svarba skatinant Siesos ekonomiką.

Yra ir kitų ženklų, liudijančių apie šio produkto reputaciją, įsišaknijusią kultūroje, ir apie jo vietos, regiono ir net tarptautinę padėtį. Žymūs gastronomijos pavyzdžiai, kuriuose naudojami „Melocotón de Cieza“, yra „Manjar de Cieza“ (Siesos sausainiai) ir kalėdinis patiekalas „Murciatone“, taip pat kiti receptai, pavyzdžiui, persikų granita ir „Trenza de Melocotón de Cieza“ („Melocotón de Cieza“ pyragaičiai), bei konditerijos gaminiai, pavyzdžiui, „Melocotón de Cieza“ pyragas.

Taip pat yra tradicinių žaidimų, tarp jų „Melocotón Respondón“ (liet. Įžūlus persikas), ir literatūros šaltinių, pavyzdžiui, 2017 m. išleista knyga „Persikas Siesos istorijoje“. Knygoje surinkti tyrimai apie žemdirbystės ištakas, drėkinamas vietoves, kaulavaisių medžių auginimą ir nuo seniausių laikų labiausiai paplitusias šioje vietovėje sodintas veisles.

Be to, „Melocotón de Cieza“ dalyvauja svarbiausiose pasaulio žemės ūkio parodose, tokiose kaip Berlyne rengiamoje „Fruit Attraction and Fruit Logistic“. 2021 m. laikraštis „La Verdad“ jam skyrė šiam produktui premiją.

Bibliografiniai šaltiniai

„El melocotón en la historia de Cieza“ (liet. Persikas Siesos istorijoje), paskelbtas „Asociación Cultural La Floración de Cieza“. Šioje knygoje apžvelgiamas Siesos žmonių ir persikų ryšys nuo neatmenamų laikų. Tai, kad buvo išleista knyga konkrečiai apie „Melocotón de Cieza“, rodo šio produkto svarbą.

Šis darbas – tai tyrimų apie žemdirbystės ištakas, drėkinamas vietoves, auginimą ir nuo seniausių laikų labiausiai paplitusias šioje vietovėje sodintas veisles, rinkinys.

Be to, jis apima visą persikų auginimo srityje augančią veiklą ir pramonės šakas, kurios turėjo didelį socialinį ir ekonominį poveikį Siesai. Tai konservavimo pramonė, eksportas, literatūra, tapyba ir virtuvė.

Nuoroda į paskelbtą specifikaciją

Nuoroda: PGI-ES-02644

Data: 2020 m. spalio 16 d.

Nuoroda į paskelbtą specifikaciją: https://cutt.ly/AT5SvJA

(1) OL L 343, 2012 12 14, p. 1.